钦定古今图书集成/明伦汇编/氏族典/第124卷 > 陈孚
## 钦定古今图书集成/明伦汇编/氏族典/第124卷 > 陈孚

按《元史陈孚传》，“孚字刚中，台州临海人。幼清峻颖悟，
读书过目辄成诵，终身不忘。至元中，孚以布衣上《大
一统赋》，江浙行省为转闻于朝，署上蔡书院山长。考
满，谒选京师。二十九年，世祖命梁曾以吏部尚书再
使安南，选南士为介，朝臣荐孚博学有气节，调翰林
国史院编修官，摄礼部郎中，为曾副。陛辞，赐五品服”，
佩金符以行。三十年正月至安南，世子陈日燇以忧，
制不出郊迎，又不由阳明中门入。孚回馆，致书诘以
不廷之罪，往复三书，宣布威德，辞直气，壮其所赠，孚
悉却之。使还，除翰林待制，兼国史院编修官。帝欲寘
之要地，而廷臣颇嫉忌之，遂除建德路总管府治中，
再迁治中衢州，所至多著善政。秩满，复请为乡郡，特
授奉直大夫、台州路总管府治中。大德七年，诏遣奉
使宣抚循行诸道，时台州旱，民饥，道殣相望，江浙行
省檄浙东元帅脱欢察儿发粟赈济，而脱欢察儿怙
势立威，不恤民隐。孚遂诣抚，使愬其不法，宣抚使按
实，坐其罪，命有司亟发仓赈，饥民赖以全活者众，而
孚亦以此致疾，卒于家，年六十四。